Document ID: 32007R0501

UREDBA SVETA (ES) št. 501/2007
z dne 7. maja 2007
o spremembi Priloge I k Uredbi (EGS) št. 2658/87 o tarifni in statistični nomenklaturi ter skupni carinski tarifi
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 26 Pogodbe,
ob upoštevanju predloga Komisije,
ob upoštevanju naslednjega:
(1)
S širitvijo Evropske unije se je število malih in srednje velikih podjetij, ki za proizvodnjo industrijskih polizdelkov in končnih izdelkov uporabljajo neobdelani, nelegirani aluminij, znatno povečalo. Poleg tega so se razmere na trgu Evropske unije znatno spremenile zaradi prevzemov podjetij iz Skupnosti s strani svetovnih industrijskih holdingov in nadaljnje koncentracije proizvajalcev aluminija na svetovnem trgu. Hkrati so se stroški za električno energijo, ki so pomemben dejavnik pri stroških proizvodnje nelegiranega aluminija, močno povečali, razvoj svetovnega gospodarstva pa je privedel do nezadostnosti pri preskrbi s surovim aluminijem.
(2)
Ti dejavniki so povzročili znaten dvig cen surovega aluminija in samostojne male in srednje velike uporabnike nelegiranega aluminija domala izključili iz dajatev prostega nakupa tega izdelka. Zato je s plačevanjem carine v višini 6 % za osnovni surovi material konkurenčnost teh podjetij ogrožena, predstavlja pa tudi nevarnost, da veliko število teh podjetij ne bo zmožnih preživetja.
(3)
Izključitev teh podjetij s trga Skupnosti bi gotovo zmanjšalo konkurenco pri aluminijevih polizdelkih na tem trgu. Poleg tega bi takšna izključitev negativno vplivala na zaposlovanje v Skupnosti, zlasti na podeželju v novih državah članicah. Delna opustitev carine za nelegirani aluminij bi nekoliko izboljšala konkurenčnost malih in srednje velikih podjetij ter na ta način izboljšala konkurenco pri aluminijevih polizdelkih in končnih izdelkih na trgu Skupnosti.
(4)
Te razmere je treba pretehtati z vidika vpliva opustitve carine na proizvodne obrate nelegiranega aluminija, ki še vedno delujejo v Skupnosti in državah, ki imajo z Evropsko unijo preferencialni tarifni dogovor. Skoraj vsi ti obrati neposredno ali posredno pripadajo industrijskim holdingom zunaj Evropske unije. Aluminij, ki se proizvaja v teh obratih in se dobavlja prosto dajatev, se uporablja predvsem za nadaljnjo predelavo v podjetjih, ki so povezana s temi holdingi. Le sorazmerno majhen delež dajatev prostega nelegiranega aluminija je dostopen samostojnim malim in srednje velikim podjetjem. Ob upoštevanju sorazmerno visoke ravni konvencionalne stopnje carine, tj. 6 %, pa bo avtonomna delna opustitev te dajatve vseeno vplivala na donosnost proizvodnje in na poznejše postopke predelave v teh podjetjih zaradi povečanega pritiska na cene izdelkov, ki nastanejo s predelavo, ter tudi na surovi aluminij, prodan samostojnim podjetjem na odprtem trgu.
(5)
Glede na te razmere se zdi ustrezno, da se avtonomna stopnja carine deloma opusti. To bo samostojnim malim in srednje velikim podjetjem omogočilo zmanjšanje stroškov, prineslo pa jim bo tudi koristi zaradi znatnega povečanja konkurenčnosti.
(6)
Ta delna opustitev avtonomnih carinskih dajatev za neobdelani, nelegirani aluminij je ustrezna za uravnavanje gospodarskega interesa zadevnih subjektov.
(7)
Ob upoštevanju morebitnih prihodnjih sprememb razmer na trgu neobdelanega, nelegiranega aluminija, bi bilo treba tri leta po začetku veljavnosti te uredbe predvideti pregled.
(8)
Ker bi morala delna opustitev zajeti vse izdelke z oznako KN 7601 10 00 in glede na trajnost ukrepa, bi bilo treba Prilogo I k Uredbi Sveta (EGS) št. 2658/87 (1) ustrezno spremeniti -
SPREJEL NASLEDNJO UREDBO:
Člen 1
V Prilogi I k Uredbi (EGS) št. 2658/87 se besedilo v tretjem stolpcu pri oznaki KN 7601 10 00 v poglavju 76 oddelka XV dela II (Seznam carinskih dajatev) nadomesti z naslednjim:
„6 (2)
Člen 2
Tri leta po začetku veljavnosti te uredbe lahko Svet na predlog Komisije prilagodi avtonomne carinske dajatve v višini 3 % za neobdelani, nelegirani aluminij z oznako KN 7601 10 00.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 7. maja 2007

Labels: 3
1